
Game On - Videojáték és Marketing

Kulcsszavak: marketing; videojáték
Game On - Videojáték és Marketing
 A videojátékok piaca az egyik leggyorsabban fejlődő piac a világon. A videojátékok pár évtizedes pályafutásuk alatt őrületes pályát írtak le és olyan mérhetetlen gyorsasággal “nőttek fel”, amely a hozzájuk legközelebb álló szórakoztatóipari médiumban, a filmeknél 100 évet igényelt. Mára eljutottunk a játéktermektől a több milliós projektekhez. A legutóbbi Grand Theft Auto szériát 200 millióból fejlesztették és egy nap alatt 800 milliót hozott a fejlesztőknek. Dolgozatomat a videojátékok és a velük kapcsolatos gépek történetének bemutatásával kezdtem. Fontos ezeket megemlíteni, hiszen a gépek/technológia és a játékok piaca szimbiózisban működik. Ezután a videojátékok piacán releváns marketingeszközöket mutatom be, azaz milyen típusú eszközöket alkalmaznak a videojátékokon belül és kívül, milyen hatásokat eredményeznek ezek használatai. A kutatásomban készítettem egy STEEP és egy SWOT analízist is. A kiinduló hipotéziseim tesztelésére a statisztika módszertanát hívom segítségül, a hipotézisek vizsgálatát primer és szekunder kutatással is alátámasztom. Kutatásomban kérdőív segítségével mértem fel három korcsoport esetében a videojátékok vásárlását motiváló marketing eszközöket, illetve interjút is készítettem a Microsoft marketingigazgatójával. Dolgozatom hipotézisei az alábbiak voltak: 1. A klasszikus marketingtevékenységek háttérbe szorulnak a videojátékok esetében. 2. Az adott gyártó által készített korábbi játék minősége háttérbe szorítja a marketingtevékenységek fontosságát. 3. A vásárlók az elvárt többlet funkciók alapján választanak mostani generációs gépet. 4. A videojátékok piacán az egyes árképzési modellek eltérő mértékben vonzóak a vásárlók számára.  A hipotéziseimet a kutatási eredményeim alátámasztották, szignifikáns eredmények, különbségek jöttek ki a kérdőív kiértékelése során.



